Cuneiform Tablet Kt 88/k 507b (Araştirma 4 27ff.)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na i-dí-a-bi-im a-šùr-ma-lik a-šùr-i-mì-tí šu-a-nim en-na-sú-en₆ ù PUZUR₄.DINGIR qí-bi-ma um-ma pí-lá-aḫ-IŠTAR-ma té-er-tí am-tim a-dí ma-lá ù šé-ni-šu i-li-kam a-šu-mì DINGIR-na-da DUMU ba-zi-a mì-šu ša a-ma-kam am-tám ik-ta-na-tù-ú ú É-bi-tám a-na kà-na-ki-im i-za-zu ú ni-ší-a up-ta-na-ru-du mì-nam a-bi ú-lá a-na-ku ú a-ḫu-ú-a ḫa-bu-la-ni-ma ru-gu₅-ma-e a-na am-tí-a i-ta-na-dí iš-tù mu-ta-ni 10 ša-na-tim a-bi ib-lá-aṭ mì-šu-um a-bi lá iṣ-ba-at ú-lá a-na a-bi₄-a nu-du-a-e lá i-dí a-bi il₅-tí-pí-ma šu-ut iš-tù-ru ì-lí-iš-tí-kál KÙ.BABBAR-áp a-bi-a ú-pá-ḫi-ir wa-ar-kà-nu-um bu-zu-a ra-bi-ṣú-um e-li-a-ma KÙ.BABBAR-áp a-bi-a ú-pá-ḫi-ir ú a-na-ku iš-tù 10 ša-na-at ra-bi-ṣa-am aṣ-ba-ta-ma KÙ.BABBAR a-bi₄-a ú-pá-ḫi-ir mì-šu-um i-na KÙ.BABBAR-áp a-bi-a iṣ-ba-at ú-lá a-na ra-bi₄-ṣí-im ú-lá a-na ì-lí-iš-tí-kál nu-du-a-e lá i-dí a-na-ku ú a-ḫu-ú-a a-dí 5-ší-šu iš-tí-šu lu i-na bu-ru-uš-ḫa-dum lu i-na ú-lá-ma lu i-na wa-aḫ-šu-ša-na iš-tí-šu ni-na-me-er mì-šu-um nu-du-a-e lá i-dí-ni-a-tí ú ma-tí-ma té-er-tù-šu lá i-li-kam ú-lá a-na ša ki-ma šu-a-tí lá iš-pu-ra-ma la il₅-pu-tù-ni ú me-ra-šu šu-be-lúm kà-ṣa-ru-tám iš-tí-a ú-ší-ib-ma té-er-tí ša KÙ.BABBAR 1 ma-na.TA ú 2 ma-na.TA a-na ṣé-ri-šu a-na ú-la-ma uš-té-né-ba-al-ma i-na É a-bi-šu-ma lu-qú-tum i-ba-ša-al mì-šu-um i-na KÙ.BABBAR-pí-a lá i-ṣa-ba-at a-ba-ú-a be-lu-ú-a a-tù-nu lá té-dí-a ki-ma i-nu-mì a-bi₄ me-tù-ni mì-iš-ḫu-um i-ší-ik-nu-ma KÙ.BABBAR ma-dum ú ṭup-pì ša a-bi₄-a im-ta-áš-ḫu-ni a-ba-ú-a a-tù-nu iš-tù 5 ša-na-tim a-ḫu-ú-a ma-ṣa-ar-tám ip-té-ú-ma ma-ṣa-ar-tum a-na a-wa-tim na-ad-a-at a-ḫu-ú-a i-na e-lá-tim ša-am-ú ú a-na-kam a-na-ku ša KÙ.BABBAR 1 ma-na ú 2 ma-na a-na u₄-mì a ba-ab ma-ḫi-ri-im ú-šé-er-ma a-šu-mì ki-a-am pá-aḫ-ra-ku šu-ma a-ma-kam DINGIR-na-da ri-ig-ma-am i-té-dí-ma a mì-ma i-ṭé-ḫi a-ba-ú-a be-lu-ú-a a-tù-nu DUMU me-tim a-na-ku a-na <big_gap> al-kà-ma <big_gap> kà-ri-im ni-iš-ku-ma <big_gap> a-na a-lim{ki} le-li-ú-ni-ma <big_gap> a-na-kam lá-az-ku-ma lá-li-kam-ma ma-ṣa-ar-tám ša a-bi₄-ni lu ni-ip-té-ma lu ṭup-pé lu ta-aḫ-sí-sà-tim sí-sà-tim lu ni-mu-ur-ma a-na a-wi-lim a-wa-tám uk-tí-in ú a-na-kam ša i re-eš₁₅ a-bi₄-ni i-zi-zu-ni ar-ni iš-tí-ú ki-ma KÙ.BABBAR a-mì-um ḫu-bu-lu-šu-ni a-na KÙ.BABBAR a-mì-im ni-il₅-pu-tù-šu-ni i-ṣé-er <gap>-kà-lá-lu-wa lá i-ba-ri-a-šu-um ṭup-pu ša a-bi₄-a ma-du-tù-ma ša-ar-qú